
Προς: τα μέλη του Συλλόγου, ΔΟΕ, Συλλόγους Εκπ/κών  Π.Ε.,  στην Διεύθυνση Α’ Αθήνας, συντονιστές σχολικής και προσχολικής αγωγής της περιοχής μας
Θέμα: Η απόλυτη σφαγή για τις/τους αναπληρωτ(ρι)ες με τους νέους πίνακες 1ΓΕ/2026 και 2ΓΕ/2026 του προσοντολογίου – Πολιτική επιλογή της κυβέρνησης ο ανταγωνισμός, η εργασιακή επισφάλεια και η εναλλαγή εργασίας ανεργίας για τους εκπαιδευτικούς
Με την έκδοση των νέων πινάκων της γενικής αγωγής, οι επιπτώσεις της χρήσης του προσοντολογίου ως τρόπου κατάταξης και πρόσληψης αναπληρωτ(ρι)ών έγιναν ξανά απολύτως εμφανείς. Αναπληρώτριες/ές έπεσαν ακόμα και χιλιάδες θέσεις με αποτέλεσμα να μην γνωρίζουν πότε και αν θα ξαναδουλέψουν από Σεπτέμβρη, άλλες/ άλλοι βλέπουν την προόπτική της πρόσληψης να απομακρύνεται για ακόμα μια χρονιά, ενώ υπενθύμισε σε όλους και όλες ότι πρέπει να αγοράσουν ακόμα περισσότερα προσόντα για να μπορέσουν να ξεπεράσουν τις/τους συναδέλφους/ισσές τους για να εργαστούν κάποια στιγμή στο μέλλον. 
Το προσοντολόγιο μετατρέπει τους εκπαιδευτικούς σε άλογα κούρσας, δεν είναι τρόπος πρόσληψης:
· Αέναη συγκέντρωση προσόντων: το προσοντολόγιο απαξιώνει πλήρως το πτυχίο και την προϋπηρεσία των εκπαιδευτικών, δυο πράγματα κοινά, που αυτά και μόνο πρέπει να κατοχυρώνουν το δικαίωμα στην εργασία, αλλά φτιάχνει μια κερδοφόρα για το κεφάλαιο ατέρμονη αγορά προσόντων που δεν σταματάει ποτέ και δεν αρκεί ποτέ. 
· Ανταγωνισμός και κανιβαλισμός: στόχος της κυβέρνησης και του υπουργείου είναι να μετατρέψει την ευθύνη για την ανεργία σε ατομικό πρόβλημα του καθενός και της κάθε μιας. Έτσι οι αναπληρώτ(ρι)ες φταίνε που δεν δούλεψαν γιατι δεν έκαναν δεύτερο μεταπτυχιακό, δεν αγόρασαν το τάδε χαρτί ή έκαναν ένα λάθος στην αίτησή τους και πετάχτηκαν έξω από τους πίνακες. Επομένως κράτος, υπουργείο και κυβέρνηση αποποιείται τις ευθύνες τους για την ανεργία των εκπαιδευτικών ενώ σε συνδυασμό με την διαρκή προπαγάνδα για τις άδειες των εκπαιδευτικών που αφήνουν κενά στα σχολεία, δημιουργεί μια διαστρεβλωμένη εικόνα και κοινωνικό αυτοματισμό.

· Τα κενά στα σχολεία είναι εκρηκτικά και η πολιτική των κυβερνήσεων τα διευρύνει. Τα σχολεία έχουν ανάγκη όλους τους/ τις αναπληρώτριες/ές που έχουν δουλέψει μέχρι σήμερα και πολλούς παραπάνω! Οι 50000 αναπληρω(ρι)ες που προσλήφηκαν πέρυσι δεν έφταναν αλλά παρόλα αυτά η κυβέρνηση και το υπουργείο αντιμετώπισε το ζήτημα των κενών κάνοντας συγχωνεύσεις και δημιουργώντας ασφυκτικά 25αρια τμήματα παντού, κλείνοντας σχολεία και τμήματα σε διάφορες περιοχές, αφήνοντας μέχρι το τέλος της χρονιάς ακάλυπτες θέσεις ειδικοτήτων κάνοντας 0 προσλήψεις (συγκεκριμένα στην Α’ Αθήνας είχαμε 0 προσλήψεις για κάλυψη τμημάτων ένταξης, γαλλικών, αγγλικών και πληροφορικής στην διάρκεια της χρονιάς 25-26), αφήνοντας ακάλυπτες θέσεις εκπαιδευτικών σε πανελλαδικώς εξεταζόμενα μαθήματα, δημιουργώντας μια ειδική αγωγή και εκπαίδευση χυλό θολώνοντας τα νερά ανάμεσα σε ΠΣ και ΤΕ για να αλληλοκαλύπτονται και να μην προσλαμβάνονται εκπαιδευτικοί ανάλογα με τις ανάγκες και τόσα άλλα. Το υπουργείο γνωρίζει καλά πόσοι εκπαιδευτικοί χρειάζονται στα σχολεία, αλλά επιλέγει να δημιουργεί χάος μέσα σε πίνακες «κινούμενη άμμο» για να κρατά τους εκπαιδευτικούς αέναα ανασφαλείς και να αποπροσανατολίζει από τον πραγματικό φταίχτη, το ίδιο το υπουργείο, το κράτος και οι κυβερνήσεις. 
Συναδέλφισσες/οι,

το βροντοφωνάζουμε χρόνια τώρα ότι το προσοντολόγιο αποτελεί τρόπο απολύσεων. Από το συνεχές ανακάτεμα της τράπουλας, μέχρι τα λάθη στους πίνακες, από την διαρκή αγορά προσόντων, την προσθήκη νέων (όπως αυτό της ιδιωτικής προϋπηρεσίας) μέχρι το κλείσιμο των πινάκων για μια τριετία και τις ποινές στους εκπαιδευτικούς που δεν αναλαμβάνουν τελικά προϋπηρεσία, το προσοντολόγιο και όλη η πολιτική και αυτής της κυβέρνησης και των προηγούμενων αποτελεί ένα βάναυσο παιχνίδι στις πλάτες νέων ανθρώπων που μοχθούν για να μπορέσουν να εργαστούν. 

Είναι ανάγκη να απαιτήσουμε την κατάργηση του προσοντολογίου, το οποίο έφερε ο ΣΥΡΙΖΑ επί υπουργίας Γαβρογλου και η ΝΔ αξιοποιεί έκτοτε, και κάθε τρόπου δήθεν «αξιοκρατικών προσλήψεων». Να μπλοκάρουμε κάθε σκέψη για γραπτές εξετάσεις ΑΣΕΠ και συνέντευξη που συζητιούνται ως πιο «δίκαιοι τρόποι» ενώ στην ουσία είναι ένα ακόμη φίλτρο ανταγωνισμού και συνεχής αποσταθεροποίησης με στόχο να υπάρχει συνεχής προσαρμογή του κόσμου και πειθάρχησης στις νέες απαιτήσεις ποτέ σταθερότητα στο δικαίωμα στην εργασία. Είναι ανάγκη να απαιτήσουμε μαζικούς μόνιμους διορισμούς όλων των αναπληρωτ(ρι)ών και ακόμα περισσότερων για να καλυφθούν όλα τα κενά! Οι διορισμοί (λιγότεροι από 5000) που έγιναν είναι ψίχουλα μπροστά στα πραγματικά κενά που έχουν τα σχολεία μας! Είναι ανάγκη να σηκωθεί ένα μαζικό συλλογικό κίνημα απέναντι στην αδιοριστία, την ελαστική εργασία και τον ανταγωνισμό και να διεκδικήσουμε το δικαίωμα όλων μας στην σταθερή και μόνιμη εργασία με αξιοπρέπεια και δικαιώματα! 
Απαιτούμε:
· Κατάργηση του προσοντολογίου – καμία σκέψη για γραπτό διαγωνισμό ΑΣΕΠ/συνέντευξη
· Μαζικούς μόνιμους διορισμούς εκπαιδευτικών για την κάλυψη όλων των αναγκών. Άμεσος διορισμός/Μονιμοποίηση ΟΛΩΝ των αναπληρωτών που έχουν έστω και μία σύμβαση ΤΩΡΑ αποκλειστικά με βάση το πτυχίο και την προϋπηρεσία.
· Πλήρη εργασιακά, ασφαλιστικά και συνδικαλιστικά δικαιώματα–προστασία της μητρότητας.       
· Μείωση αριθμού μαθητών ανά τμήμα, καμία συγχώνευση/κατάργηση, μείωση του ορίου συνταξιοδότησης.
· Δημιουργία οργανικών θέσεων για κάθε υπάρχουσα ειδικότητα. Κάλυψη ΟΛΩΝ των κενών με διορισμούς
· Κατάργηση της ελαστικής εργασίας στην εκπαίδευση και μόνιμη και σταθερή εργασία για όλους και όλες.

